PRÍLOHA
strana 1/6
Návrh

poslanca Národnej rady Slovenskej republiky .................................................. na zmenu a doplnenie vládneho návrhu zákona, ktorým sa mení a dopĺňa zákon č. 235/1998 Z. z. o príspevku pri narodení dieťaťa, o príspevku rodičom, ktorým sa súčasne narodili tri deti alebo viac detí alebo ktorým sa v priebehu dvoch rokov opakovane narodili dvojčatá a ktorým sa menia ďalšie zákony v znení neskorších predpisov (tlač 1152)

1. V názve vládneho návrhu zákona sa na konci pripájajú tieto slová: „a ktorým sa menia a dopĺňajú niektoré zákony“.

2.  Za článok I sa vkladajú nové články II a III, ktoré znejú:

„Čl. II

Zákon č. 599/2003 Z. z. o pomoci v hmotnej núdzi a o zmene a doplnení niektorých zákonov v znení zákona č. 5/2004 Z. z.,  zákona č. 191/2004 Z. z., zákona č. 453/2004 Z. z., zákona č. 613/2004 Z. z., zákona č. 614/2004 Z. z., zákona č. 721/2004 Z. z. a zákona č. 305/2005 Z. z. sa   mení takto: 

 	V § 13 ods. 2 písm. a) sa suma „1 130 Sk” nahrádza sumou „1 360 Sk” a v písmene b) sa suma „1 920 Sk” nahrádza sumou „2 150 Sk”.

Čl. III

Zákon č. 195/1998 Z. z. o sociálnej pomoci v znení zákona č. 389/1998 Z. z., zákona č. 155/1999 Z. z., zákona č. 450/2000 Z. z., zákona č. 416/2001 Z. z., zákona č. 507/2002 Z. z., zákona č. 534/2002 Z. z., zákona č. 724/2002 Z. z., zákona č. 453/2003 Z. z., zákona č. 599/2003 Z. z., zákona č. 45/2004 Z. z., zákona č. 141/2004 Z. z., zákona č. 191/2004 Z. z., 

PRÍLOHA
strana 2/6

zákona č. 365/2004 Z. z.,  zákona č. 453/2004 Z. z., zákona č. 564/2004 Z. z., zákona č. 721/2004 Z. z., zákona č. 257/2005 Z. z. a zákona č. 305/2005 Z. z.  sa mení a dopĺňa takto:

1. V § 58a v úvodnej vete sa za slová „ osobnú asistenciu“ vkladajú slová                    „ a peňažného príspevku na kúpu osobného motorového vozidla“.

2.  V § 61 odsek 5 znie:

„(5) Peňažný príspevok na kúpu osobného motorového vozidla možno poskytnúť občanovi s ťažkým zdravotným postihnutím za podmienky, že bude osobné motorové vozidlo využívať najmenej v priebehu dvoch dní v týždni na účely prepravy do  zamestnania, do školského zariadenia alebo do zariadenia sociálnych služieb.  Za školské zariadenie sa považuje predškolské zariadenie, detské integračné centrum, základná škola, základná škola s materskou školou, učilište, stredné odborné učilište, gymnázium, stredná odborná škola, špeciálna škola a vysoká škola. Podmienka využívania osobného motorového vozidla na účely uvedené v prvej vete sa považuje za splnenú aj vtedy, ak 

a) občan s ťažkým zdravotným postihnutím podniká alebo  prevádzkuje alebo vykonáva samostatnú zárobkovú činnosť v mieste svojho trvalého pobytu a osobné motorové vozidlo využíva v priebehu dvoch dní v týždni  na svoju prepravu pri  podnikaní alebo pri prevádzkovaní alebo vykonávaní samostatnej zárobkovej činnosti  a v predchádzajúcom kalendárnom roku uvedenom v § 58 ods.14 mal zdaniteľné príjmy podľa osobitného predpisu 41g) aspoň vo výške 6 – násobku minimálnej mzdy, alebo

b) sa občanovi s ťažkým zdravotným postihnutím, ktorému sa poskytuje starostlivosť v zariadení sociálnych služieb  týždenne, zabezpečuje najmenej jedenkrát v týždni  jeho preprava do zariadenia sociálnych služieb a preprava zo zariadenia sociálnych služieb .“.

3. V § 64 ods. 5 sa suma „700 Sk“ nahrádza sumou „900 Sk“.

4. Za § 110t  sa vkladá § 110u, ktorý znie: 

PRÍLOHA
strana 3/6

„ § 110u

O žiadostiach o poskytnutie peňažného príspevku na kúpu osobného motorového vozidla a peňažného príspevku na kompenzáciu zvýšených výdavkov súvisiacich so zabezpečením prevádzky osobného motorového vozidla, ktoré boli podané a o ktorých sa právoplatne nerozhodlo do 31. októbra 2005, sa rozhoduje podľa zákona účinného od  1.  novembra 2005.“.

3. Doterajší článok II sa označuje ako článok IV.

Odôvodnenie:

K čl. II
Vzhľadom na úpravu cien tovarov a energií od 1. októbra 2005 a s tým súvisiace vyššie výdavky na všetky tovary a služby, navrhuje sa úprava súm príspevku na bývanie.

K čl. III

K bodom 1 a 2 

Rozširuje sa okruh poberateľov  peňažného príspevku na kúpu osobného motorového vozidla pre tých občanov s ťažkým zdravotným postihnutím, ktorí používajú osobné motorové vozidlo na svoju prepravu pri podnikaní alebo vykonávaní alebo  prevádzkovaní samostatne zárobkovej činnosti. V záujme zabezpečiť jednotnú aplikáciu	podmienok týkajúcich sa  aktivít občana s ťažkým zdravotným postihnutím (práca, vzdelávanie a návšteva zariadenia sociálnych služieb) pre poskytovanie peňažného príspevku na kúpu osobného motorového vozidla, sa  zároveň bližšie definuje čo sa považuje za zamestnanie, školské zariadenie a návštevu zariadenia sociálnych služieb s týždenným pobytom. 

PRÍLOHA
strana 4/6

K bodu  3

	Z dôvodu zvýšenia cien za pohonné hmoty sa navrhuje  zvýšiť výšku peňažného príspevku na kompenzáciu zvýšených výdavkov súvisiacich so zabezpečením prevádzky osobného motorového vozidla. 

K bodu 4

Ustanovuje sa spôsob vybavovania žiadostí občanov o vybrané druhy peňažných príspevkov na kompenzáciu, o ktorých správne orgány nerozhodli do dňa účinnosti novely zákona.

PRÍLOHA
strana 5/6

DOLOŽKA
finančných, ekonomických, environmentálnych vplyvov, vplyvov na zamestnanosť a podnikateľské prostredie

1.	Dopad na verejné financie

Uplatňovanie návrhu predloženého zákona bude mať dopad na verejné financie vzhľadom na nasledovné navrhované zmeny v podmienkach a výškach peňažných príspevkov na kompenzáciu ťažkého zdravotného postihnutia:

	§ 61 Peňažný príspevok na kúpu osobného motorového vozidla 

Rozširuje sa okruh poberateľov peňažného príspevku na kúpu osobného motorového vozidla o občanov s ťažkým zdravotným postihnutím, ktorí podnikajú alebo vykonávajú alebo prevádzkujú samostatne zárobkovú činnosť v mieste trvalého pobytu a na svoju prepravu využívajú osobné motorové vozidlo.

Vzhľadom na skutočnosť, že nie je možné odhadnúť akého počtu poberateľov sa uvedená zmena bude týkať, nie je možné odhadnúť sumu nárastu finančných prostriedkov vynaložených na tento peňažný príspevok.

 	§ 64 Peňažný príspevok na kompenzáciu zvýšených výdavkov súvisiacich s prevádzkou osobného motorového vozidla.

Navrhuje sa zvýšenie  výšky tohto peňažného príspevku zo sumy 700 na 900 Sk mesačne. Pri predpoklade, že tento peňažný príspevok bude v mesiacoch november a december roku 2005 poberať  46 800 občanov, prijatie návrhu by predstavovalo zvýšenie finančných prostriedkov za toto obdobie roku 2005 o cca 18,7 mil. Sk (46.800 x 200 Sk x 2 mes.). Pri predpoklade, že tento peňažný príspevok bude v roku 2006 poberať  50 000 občanov, prijatie návrhu by predstavovalo zvýšenie finančných prostriedkov v roku 2006 o cca 120 mil. Sk (50 000 x 200 x 12 mes).

Vo  finančnom odhade nie sú zohľadnené nedoplatky, nakoľko predpokladáme, že správne orgány budú rozhodovať v zákonom stanovených lehotách. Pri vyčíslení finančného dopadu na roky 2007 a 2008 navrhovaných legislatívnych zmien sme vychádzali z predpokladu, že počet poberateľov peňažných príspevkov na kompenzáciu v rokoch 2007 a 2008 bude porovnateľný s rokom 2006, čím bude nárast finančných prostriedkov za jednotlivé roky 2006, 2007 a 2008 rovnaký.

	PRÍLOHA
strana 6/6

Druhá časť – odhad dopadov na obyvateľov, hospodárenie podnikateľskej sféry a iných právnických osôb
Predložený návrh zákona nepredpokladá negatívny dopad na obyvateľov, hospodárenie podnikateľskej sféry a iných právnických osôb.

Tretia časť – odhad dopadov na životné prostredie
Predložený návrh zákona nepredpokladá negatívny dopad na životné prostredie na miestnej, regionálnej aj celoslovenskej úrovni.

Štvrtá časť – odhad dopadov na zamestnanosť
Predložený návrh zákona nepredpokladá dopad na zamestnanosť.

Piata časť – Analýza vplyvov na podnikateľské prostredie
	Navrhovaný zákon nepredpokladá dopad na podnikateľské prostredie.